Der er udsigt til endnu flere konkurser de kommende måneder, advarer økonom.

Antallet af konkurser steg i oktober med 6,1 procent, når der korrigeres for sæson. Her gik 274 aktive virksomheder nemlig konkurs, hvilket svarer til, at 1505 fuldtidsansatte mistede deres arbejde. Det viser tal fra Danmarks Statistik . De mistede fuldtidsjob er 21,2 procent flere end i september. Samlet set har antallet af konkurser i aktive virksomheder - som er virksomheder, der enten har ansatte eller mindst én million kroner i omsætning - kun været højere én gang de seneste 12 år, nemlig i april 2016. Ifølge Bo Rasmussen, som er nordisk direktør i data- og analysevirksomheden Experian, som står bag RKI-registret, kan man godt forvente, at tallet vil stige. - Nu har vi set en stigning over de senest par måneder her i efteråret, og det er svært at se lige nu, at det ikke skulle fortsætte, siger han til TV 2 Èn branche trækker tallet op Det er særligt brancherne byggeri, erhvervsservice, detailhandel og restauranter, som står for stigningen i konkuserser. Men byggeri og restauranter ligger i øjeblikket cirka 70 procent højere end i 2019. Noget kunne tyde på, at det er tilbagebetalingen af momslån fra coronaperioden, der presser virksomhederne ekstraordinært hårdt. Danmarks Statistik har opgjort, at 45 procent af de aktive virksomheder, der er gået konkurs i år, havde momslån. - De udgør en del af problemet. Jeg vil ikke sige en voldsom del, men der er stadig virksomheder som kæmper med at betale lånet tilbage, siger Bo Rasmussen. Modvinden er ikke ved at lægge sig Ifølge Las Olsen, der er cheføkonom i Danske Bank, er det ikke kun coronalånene, der presser danske virksomheder. De stigende energipriser, faldende efterspørgsel, stigende renter og mangel på både arbejdskraft og materialer kaster nemlig grus i maskineriet i flere brancher. Det skriver han i en skriftlig kommentar: - Det er modvind, der ikke er lige ved at ligge sig, for over de kommende måneder er der udsigt til mere svaghed i efterspørgslen og endnu flere rentestigninger. Ifølge cheføkonomen må vi nok indstille os på, at "konkurstallene bliver værre, før de bliver bedre". - Vendingen i økonomien er kun lige begyndt, og konkurser er normalt noget, der kommer med forsinkelse i forhold til andre nøgletal, siger han. Hos Experian kommer Bo Rasmussen frem til nogenlunde samme konklusion. - Hvis vi kigger fire til seks måneder frem, vil vi sandsynligvis se flere konkurser en vi gør nu. Det er i hvert fald min forventning, siger han.